Stiftelsen Tinius

Stiftelsen Tinius er en norsk stiftelse som fra 2024 er heleier av Schibsted Media. Stiftelsen ble opprettet av Tinius Nagell-Erichsen i 1996. I henhold til vedtektene skal Stiftelsen Tinius sikre det langsiktige eierskapet av Schibsted, og beskytte rammevilkårene for redaksjonell uavhengighet, troverdighet og kvalitet i alle konsernets utgivelser. Stiftelsen Tinius og Blommenholm Industrier ledes av administrerende direktør Kjersti Løken Stavrum. Styreleder er Ole Jacob Sunde.

Tinius Nagell-Erichsen har forklart årsaken til opprettelsen av stiftelsen slik:

«I praksis er stiftelsen en teknisk innretning. Jeg laget den for å forhindre oppkjøp og oppsplitting av Schibsted, og ikke minst: Stiftelsen skal ivareta uavhengigheten, troverdigheten og kvaliteten i våre medier. Et lite demokrati og et lite sprogsamfunn som vårt kan, efter mitt klare syn, ikke klare seg uten en solid forankret, uavhengig presse på sterke, norske hender.»Nærø, Sturle Scholz: Tinius. Om medier, milliarder og hunden Tott», Kagge Forlag 2005, side 321

 Underliggende holdingselskap 
Stiftelsen Tinius eier alle aksjene i holdingselskapet Blommenholm Industrier AS (BI). Stiftelsens hovedansvar er å sikre en ansvarlig finansiell utvikling av selskapet Schibsted Media.

Styret i BI har ansvar for å sikre en forsvarlig økonomisk forvaltning av selskapets eiendeler. Dette inkluderer utvikling av styringsverktøy for kapitalallokering og risikostyring, samt å sikre tilstrekkelig likviditet og finansiering for Schibsted Media innenfor rammene fastsatt av Stiftelsen Tinius.

Blommenholm Industrier ledes (per februar 2025) av Trond Berger som administrerende direktør.

 Referanser 

Eksterne lenker

 Schibsteds omtale av stiftelsen

Kategori:Norske stiftelser
Kategori:Organisasjoner etablert i 1996